# Koraan

Leht 48. suuraga 8.–9. sajandi käsikirjas
Esimene suura ("Avaja") türgi kalligraafi Hattat Aziz Efendi kirjutatud koraanist, enne 1934. aastat
Illumineeritud avalehekülg koraanist. Süüria kunstniku töö 800.–900. aastast, Süüriast või Iraagist. Vaiplehekülje tüüpi miniatuuril on ringikujuline medaljon silmusnelinurkadest põimitud kaheksanurksel tähel ja ringil. Raam, sellest vasakul kasvav kimpjas taimornament ja põimingud on kullatud, taustal on peene sulega joonistatud võrgustik palmetitaolistest kaunistustest
**Koraan** (araabia keeles أَلْقُرآن *al-qur'ān*) on islami püha raamat. Koraan sisaldab Allahi ilmutusi Muhammadile ajavahemikul 610–632. Sõna "koraan" täpne tähendus pole teada. Kõige sagedamini loetakse selleks *ettelugemine* (tuleneb sõnast koraanis *qur'ānahu*, mis tähendab *ette lugeda*), kuid esineb ka allikaid, mis tõlgivad seda kui *kogumine* või *kokku sidumine*.

> *See on Raamat, milles ei ole midagi kahtlemisväärset ja mis on teejuhiks jumalakartlikele;
>
> Neile kes usuvad seda, mis on salajas, peavad palvust ja jagavad almust sellest, mis me neile osaks oleme andnud;
>
> Neile kes usuvad seda, mis on ilmutatud sulle ja mis on läkitatud enne sind, ning on veendunud et on olemas tulevane elu (Suura 2ː2–4).*
>
>

Koraani panid araabia keeles kirja Muhammadi lähikondlased. Pärast Muhammadi surma 632. aastal koguti ülestähendused paarikümne aasta vältel kokku. Hiljem täiendati neid punktuatsiooni ja täishääliku- ehk vokaalimärkidega, mida algne araabia kiri ei sisaldanud.

Koraan jaguneb 114 peatükiks ehk suuraks. Kõik suurad algavad märkega ilmutuse saamise asukoha kohta (Meka või Mediina). Suurade pikkus on väga erinev: alguses on peatükid pikemad, lõpu poole lühemad. Suurad jagunevad salmideks (آية *āyah*, mitmuses آيات *āyāt*). Pikim 2. peatükk sisaldab 286 salmi; lühimad on 103., 106. ja 108. peatükk ainult kolme salmiga.

Koraan ei ole kronoloogilise ülesehitusega nagu seda paljuski on piibel. Peamiselt sisaldab koraan käske ja hoiatusi, lugusid on vähem. Osa koraanist on mingil määral piibli ümberjutustus, kuid erineb sellest (olles osaliselt vastuolus), muuhulgas on räägitud Moosesest ja Jeesusest.

Kuna koraanis sisalduvad vihjed on asjatundmatule inimesele sageli mõistetamatud, on koraani lugemisel vajalikud selle sisu tõlgendused. Peamiselt loodi tõlgendused islami esimestel sajanditel, aga mõned õpetlased tegelevad sellega ka tänapäeval. On olemas erinevaid tõlgendusi, aga neid kõiki loetakse võrdselt õigeks. Koraaniteaduslikust vaatenurgast esineb tänapäeval seitse koraani tõlgendust, millest igaühte on võimalik lugeda kahte moodi. See annab muslimeile võimaluse koraani mõista 14 moel.

Koraani ettelugemine on kujunenud omaette kunstiks. Tavaliselt loetakse koraani ristijalu istudes, kummardununa ka sülle või madalale lauakesele asetatud raamatu üle. Loetakse rütmiliselt, kerega väikesi ringe tehes. Koraani lugemine on muslimeile meditatiivne tegevus, mida ei saa teha suvalisel ajal suvalises kohas.

Islamimaailmas valitseb seisukoht, et koraani ei ole võimalik tõlkida – ainult araabiakeelne originaal on õige ja usklikule sobiv. Seetõttu loevad ka araabia keelt mitteoskavad muslimid koraani tavaliselt araabia keeles.

Esimese võõrkeelena tõlgiti koraan ladina keelde 1143. aastal. Tänapäeval on koraan tõlgitud kõigisse suurematesse keeltesse. Eestikeelne tõlge ilmus kirjastuselt Avita 2007. aasta detsembris, tõlkis Haljand Udam. Esialgne tiraaž oli 2000 eksemplari; esimesed 1000 eksemplari müüdi läbi mõne tunniga.

2012. aastal valmis Afganistanis maailma suurim koraan. Selle lehekülgede suurus on 2,28 × 1,55 meetrit ja see kaalub 500 kilogrammi. Kalligraaf Mohammad Sabir Khedril ja tema üheksal õpilasel kulus raamatu valmistamiseks viis aastat.

## Suurad

1. Al-Fātiha – Avaja
2. Al-Baqara – Lehm
3. Al-‛Imrān – Imrāni perekond
4. An-Nisā’ – Naised
5. Al-Mā’ida – Söögilaud
6. Al-An’ām – Kariloomad
7. Al-‛Arāf – Ülev paik
8. Al-Anfāl – Saak
9. At-Tawba – Kahetsus
10. Jūnus – Joonas
11. Hūd – Hūd
12. Jūsuf – Joosep
13. Ar-Ra‛d – Äike
14. Ibrāhīm – Aabraham
15. Al-Hidžr – al-Hidžr
16. An-Nahl – Mesilased
17. Al-Isrā’ – Ööteekond
18. Al-Kahf – Koobas
19. Marjam – Maarja
20. Tā Hā – Tā Hā
21. Al-Anbījā’ – Prohvetid
22. Al-Hadždž – Palverännak
23. Al-Mu’minūn – Usklikud
24. An-Nūr – Valgus
25. Al-Furqān – Eristus
26. Aš-Šu‛arā’ – Luuletajad
27. An-Naml – Sipelgad
28. Al-Qaṣaṣ – Lugu
29. Al-‛Ankabūt – Ämblik
30. Ar-Rūm – Rooma rahvas
31. Luqmān – Luqmān
32. As-Sadžda – Kummardamine
33. Al-Ahzāb – Väehulgad
34. Sabā’ – Saaba
35. Fāṭir – Looja
36. Jā sīn – Jā sīn
37. Aṣ-Ṣaffāt – Ritta rivistuvad
38. Ṣād – Ṣād
39. Az-Zumar – Hulgad
40. Al-Ghāfir – Andeks andja
41. Fuṣṣilat – Seletus
42. Aš-Šūrā’ – Nõupidamine
43. Az-Zukhruf – Ehted
44. Ad-Dukhān – Suits
45. Al-Džāthīja – Põlvitajad
46. Al-Ahqāf – Ahqāf
47. Muhammad – Muhammad
48. Al-Fath – Võit
49. Al-Hudžurāt – Toad
50. Qāf – Qāf
51. Adh-Dhār’iāt – Põrmu pillutajad
52. Aṭ-Ṭūr – Mägi
53. An-Nadm – Täht
54. Al-Qamar – Kuu
55. Ar-Rahmān – Armuline
56. Al-Wāqi‛a – Sündmus
57. Al-Hadīd – Raud
58. Al-Mudžādala – Sõnelus
59. Al-Ḥašr – Kogunemine
60. Al-Mumtaḥina – Läbikatsumine
61. Aṣ-Ṣaff – Rivistatud
62. Al-Džum‛a – Reedene kogunemine
63. Al-Munāfiqūn – Silmakirjatsejad
64. At-Taghābun – Petmine
65. Aṭ-Ṭālaq – Lahutus
66. At-Taḥrīm – Keeld
67. Al-Mulk – Võim
68. Al-Qalam – Roosulg
69. Al-Ḥāqqa – Kohtumõistmise päev
70. Al-Ma’āridž – Astmed
71. Nūh – Noa
72. Al-Džinn – Džinnid
73. Al-Muzzammil – Mantlisse mähitu
74. Al-Muddaththir – Mantlisse mässitu
75. Al-Qijāma – Ülestõusmine
76. Al-’Insān – Inimene
77. Al-Mursalāt – Läkitatud
78. An-Nabā’ – Sõnum
79. An-Nāzi‛āt – Tõukajad
80. ‛Abasa – Kulmukortsutus
81. At-Takwīr – Pimedusega kaetud
82. Al-Infiṭār – Rebenemine
83. Al-Mutaffifīn – Petjad
84. Al-Inšiqāq – Lõhenemine
85. Al-Burūdž –Tähtkujud
86. Aṭ-Ṭāriq – Öine tulija
87. Al-A‛lā – Kõrgeim
88. Al-Ghāšija – Varjulolev
89. Al-Fadžr – Koit
90. Al-Balad – Paik
91. Aš-Šams – Päike
92. Al-Lail – Öö
93. Aḍ-Ḍuhā – Hommik
94. Aš-Šarh – Avamine
95. At-Tīn – Viigipuu
96. Al-‛Alaq – Mügar
97. Al-Qadr – Määratud öö
98. Al-Bajjina – Selge sõnum
99. Az-Zalzala – Väring
100. Al-‛Ādīāt – Sööstjad
101. Al-Qāri‛a – Nuhtluse päev
102. At-Takāthur – Rohkem
103. Al-‛Aṣr – Õhtupoolik
104. Al-Humaza – Kiusaja
105. Al-Fīl – Elevant
106. Al-Quraiš – Quraiš
107. Al-Mā‛ūn – Abi
108. Al-Kauthar – Eluveeallikas
109. Al-Kafirūn – Uskmatud
110. An-Naşr – Võit
111. Al-Masad – Palmikiud
112. Al-Ikhlās – Siirus
113. Al-Falaq – Koit
114. An-Nās – Inimesed

## Viited

## Kirjandus

* Koraan, tõlkinud Haljand Udam, 2007, ISBN 9789985213148
* "Koraani tarkuseraamat." Katkendeid koraanist. Tallinn, 2004 ISBN 9985-76-823-X

## Välislingid

* Eestikeelse tõlke eessõna
* Al-Quran (koraan onlain) üle 140 tõlke 35 keeles (tekstina)
* Koraan 1.1
* Koraan koos tõlkega viide keelde
* Quran Word by Word // QuranAcademy.org
* Tapani Harviainen. ""Koraani tähendused" Eesti lugejale". Eesti Ekspress, 6. märts 2008
* Koraan wav-failina